|  |  |
| --- | --- |
|  | ***Pályázati felhívás***  **Lósy Imre Tananyagfejlesztési Pályázat** |

A Lósy Imre Alapítvány a Pázmány Péter Katolikus Egyetem Jog- és Államtudományi Karáért ösztöndíj-pályázatot hirdet a PPKE JÁK oktatói és kutatói számára az alábbi feltételekkel:

1. Pályázhatnak a PPKE JÁK teljes vagy részállású oktatói és kutatói, akik a PPKE JÁK bármely – alap, mester, doktori - képzésén bármely tantárgyat rendszeresen oktatnak.
2. A pályázat célja olyan oktatási célú tankönyv, jegyzet, oktatási segédanyag (például szöveggyűjtemény, elektronikus tansegédlet, stb.) megírásának, illetve elkészítésének támogatása, amely az adott tantárgy tananyagaként szolgál.
3. Az a pályázó részesülhet ösztöndíjban, aki a tervezett tananyag elkészítéséért egyéb díjazásban – például szerzői jogdíj, a terjesztés után járó jutalék, stb. – nem részesül.
4. A pályázat támogatásának feltétele, hogy a tervezett tananyagot a PPKE JÁK-on folyó oktatásban legalább két tanéven keresztül használják.
5. Ugyanazon tantárgyhoz kapcsolódó tananyag csak öt tanév elteltével részesülhet újra támogatásban, feltéve, hogy a korábbi pályázathoz képest jelentős mértékben új tananyagról van szó.
6. A pályázat tartalmi követelményei:

A) A pályázat a tervezett tananyag kapcsán legalább 10.000, de legfeljebb 15.000 karakter terjedelemben írja le

* a tananyag indokoltságát,
* a tananyag segítségével átadandó ismeretanyag kellően részletes vázlatát (tematikus egységeit),
* a tantárgy keretében elsajátítandó szakmai kompetenciákat, s azt, hogy ebben a tervezett tananyag milyen szerepet tölt be,
* továbbá azt, hogy az átadandó ismeretek és kifejlesztendő szakmai kompetenciák hogyan illeszkednek a jogászképzés egészébe.

B) Csatolandó:

* a pályázó szakmai életrajza és publikációs jegyzéke, valamint nyilatkozata arról, hogy az adott tantárgyat mióta oktatja,
* a pályázó nyilatkozata arról, hogy a kérdéses tananyag elkészítéséért egyéb díjazásban – például szerzői jogdíj, a terjesztés után járó jutalék, stb. – nem részesül,
* a tantárgyért felelős tanszék vezetőjének írásos nyilatkozata arról, hogy a kérdéses tananyag legalább két tanéven keresztül felhasználásra kerül az oktatásban.

1. A pályázó köteles:

* az elkészült tananyag megjelenésre alkalmas kéziratát, illetve egyéb, bemutatásra alkalmas változatát a pályázat odaítélését követő 6 hónapon belül bemutatni a Lósy Imre Alapítvány kuratóriumának,
* a munka publikálásakor feltüntetni a következő szöveget: „Jelen publikáció a »Lósy Imre Alapítvány a Pázmány Péter Katolikus Egyetem Jog- és Államtudományi Karáért« támogatásával jelent meg,
* a publikált tananyagot bemutatni a kuratóriumnak.

1. Előnyben részesülnek azok a pályázatok, amelyek különös figyelmet szentelnek a levelező munkarendű képzés követelményeinek, illetve az ún. „Z” generáció sajátosságainak.
2. A pályázatok benyújtásának határideje folyamatos.
3. Az ösztöndíjas támogatás mértéke pályázatonként, függetlenül a szerzők számától

* kötelező vagy kötelezően választható tantárgy esetében 1.000.000,- Ft.
  + - * választható tantárgy esetében 500.000.- Ft.

Az ösztöndíj aktuális lehetősége, az odaítélt ösztöndíjak száma az Alapítvány mindenkori anyagi helyzetének megfelelően esetenként kerül meghatározásra. Arra az esetre, ha a pályázó nem teljesíti a 7. pontban meghatározott kötelezettségeit, a Lósy Alapítvány kuratóriuma fenntartja magának a jogot az ösztöndíj egészben vagy részben történő visszakövetelésére.

1. A pályázatokat Word formátumban, elektronikus levélben, mellékleteivel együtt kell benyújtani a [losy@jak.ppke.hu](mailto:losy@jak.ppke.hu) címre.
2. Az Alapítvány kuratóriuma a beérkezett pályázatokról február 28., május 31. és október 31. után 30 napon belül hozza meg döntését.

**ÚTMUTATÓ**

a Lósy Imre Alapítvány *„Tananyagfejlesztési”*, valamint

*„Korszerű oktatási módszerek”* c. pályázati kiírásához

A jelen Útmutató NEM azért készült, hogy a pályázókra különleges, a jogtudományi felsőoktatástól idegen módszertani terheket tegyen. Annak megfogalmazásakor a Lósy Imre Alapítvány Kuratóriumát elsősorban az a tapasztalat vezérelte, amely vélhetően Karunk minden oktatójának közös tapasztalata: a jogi felsőoktatásba az utóbbi években felvett hallgatók sok tekintetben új kihívások elé állítanak bennünket. Oktatói munkánk eredményessége tehát intenzív tapasztalatcserét, s módszertani megújulást kíván. Ehhez járul az a napjainkban gyakran megfogalmazott igény, hogy oktatásunk még inkább gyakorlatorientált legyen. E tényezőket szem előtt tartva ajánljuk végiggondolásra az alábbi szempontokat.

**I. Didaktikai alapfogalmak a tantárgy keretében elsajátítandó kompetenciák megfogalmazásához**

Az alábbi didaktikai fogalom-meghatározások[[1]](#footnote-1) célja a pályázat értékelése szempontjából nem elsősorban az, hogy azokat a pályázó pedagógiatudományi egzaktsággal alkalmazza saját oktatói munkájára, hanem az, hogy ***ezek mentén gondolja végig*** saját tantárgya oktatásának célját, meghaladva azt a paradigmát, mely szerint a jogi oktatás pusztán a „(tételes) tananyag átadása”, egyúttal előtérbe állítva a jogászképzés során kifejlesztendő gyakorlati kompetenciákat.

Az első öt fogalom-meghatározás támpontot ad a felsorolásban hatodikként szereplő „kompetencia” fogalmának megértéséhez és a pályázatban való kifejtéséhez.

Fogalmak:

*1. „Attitűd”:* tartós beállítódás, értékelhető viszony valamilyen tárgy, személy, jelenség, gondolat vagy érték irányában. Közvetlenül nem látható, csak következtetni lehet rá a személy cselekedetei, reakciói alapján.

*(A jogászi hivatás szempontjából releváns attitűd lehet például a felelősségvállalás egy megbízás végig viteléért, az alkotmányos jogrend iránti elkötelezettség, az ügyfél iránti tisztelet, az önbizalom, stb.)*

*2. „Ismeret”:* a világmindenségről a megismerés kognitív folyamatának eredményeként az ember pszichikumában képződő lenyomatok: képek, adatok, tények, összefüggések, absztrakciók, normák és paradigmák.

*(A pályázat szempontjából itt általánosságban az adott tantárgy keretében átadni kívánt ismeretanyag a döntő: adatok, tények, fogalmak, összefüggések, normák, eljárásrend, stb.)*

*3. „Jártasság”:* az ismeretek alkalmazásának egyik művelete = gyakorlottság, gyakorlati felkészültség. Új feladatok, problémák megoldása ismereteink kombinatív felhasználása útján.

*(A pályázat szempontjából olyan összetett műveletek elvégzésében való jártasságok a döntők, amelyek a jogászi hivatás gyakorlásával függnek össze, például: egy tényállás lényeges elemeinek megállapítása, a releváns joganyag és bírói gyakorlat felderítése, értelmezése, a konkrét ügyre vonatkozó következtetések levonása; vagy: egy hatósági eljárás végig viteléhez szükséges beadványok elkészítése, stb.)*

*4. „Képesség”:* egyéni adottságoknak tevékenység gyakorlása révén történő kifejlődése. Területei: motoros, kognitív, kommunikációs, érzelmi.

*(A jogászi hivatás gyakorlása során fontos*

* *kognitív képességek lehetnek például: az analitikus gondolkodás; a lényeg felismerése egy komplex tényállás vagy egy hosszú, részletes jogszabály esetében; a részletek iránti figyelem képessége; a következtetési képesség [ok-okozat megállapítása]; a rendszerben való gondolkodás és osztályozás képessége; a jogi probléma meglátása konkrét ügyben; az összehasonlítás, például eltérő jogrendszerek megoldásai közötti azonosságok és különbségek feltárására; a kritikai gondolkodás és reflexió, például egy konkrét jogszabályi megoldás kapcsán, stb.;*
* *de kommunikációs képességek is relevánsak lehetnek, például: egy ügy lényegének közérthető összefoglalása mások számára; egy álláspont melletti meggyőző érvelés, a logikai levezetés képessége szóban és írásban; prezentáció helyes elkészítése és bemutatása, stb.)*

*5. „Készség”:* a tanulás (gyakorlás) eredménye: teljesítményképes tudás. A cselekvés automatizált eleme, mely a tudat közvetlen ellenőrzése nélkül funkcionál. Fajtái: írás-, olvasás-, beszéd-, manuális-, szenzomotorikus-, intellektuális és összetett készségek.

*(Automatizált elem, tehát olyan, amit nem kell külön végiggondolni egy tevékenység végzésekor, például: valaki készségszinten keres valamely jogi adatbázisban; készség arra, hogy egy tipikus iratot [keresetlevél, szerződés, stb.] úgy írjon meg, hogy formai követelményeinek és főbb tartalmi elemeinek nem kell újra és újra utána néznie, hanem az adott ügy szempontjából releváns specifikus tartalomra koncentrálhat, stb.)*

*6. „Kompetencia”:* képességeken és tanult ismereteken, attitűdökön és viselkedésen alapuló jártasságok és készségek összessége.

*(Általános értelemben azt értjük alatta, hogy egy diplomás jogásznak mire kell alkalmasnak lennie. A pályázatban ezt kell kifejteni az első öt fogalom alapul vételével, a konkrét tantárggyal összefüggésben.)*

**II. „Z” generáció és adekvát oktatási módszerek**

„Z” generációnak az 1995-ben vagy azt követően született, a tömeges és felgyorsult információáramlás világában is otthonosan mozgó nemzedéket nevezik. Hívják őket „digitális bennszülötteknek” is, utalva arra, hogy számukra a modern digitális eszközök és felületek sokasága természetes közeget jelentenek.

„Digitális bennszülött” voltuk a tanuláshoz való hozzáállásukra, tanulási szokásaikra is jelentős hatással van:

* + - * gyorsan szeretnének információhoz jutni; kérdés, probléma esetén azonnal „rákeresnek” az interneten; gyors visszacsatolást (megerősítést, elismerést, stb.) igényelnek;
      * előnyben részesítik az audiovizuális, multimédiás tartalmakat a szöveg alapú információkkal szemben, a tömörített ismeretanyagot a terjengős leírásokkal szemben;
      * ismeretforrásaik sokrétűek; jelentős tudást gyűjtenek a szervezett oktatás keretein kívülről (internet, közösségi médiafelületek, közösségi tartalomszolgáltatások);
      * amit találtak, azt szívesen meg is osztják;
      * hajlamosak különböző forrásokból származó információkat egyidejűleg, párhuzamosan feldolgozni („multitasking”);
      * a tananyag lineáris feldolgozása helyett inkább részelemekből építkeznek és egyéni utakon jutnak el a célig;
      * kedvelik a „csinálva tanulni” („learning by doing”) jellegű ismeretszerzést.

Oktatásuk szempontjából ugyanakkor különös problémát jelent, hogy:

* + - * a nagy információtengerből nehezen szűrik ki a lényeges és hiteles ismereteket;
      * ismeretszerzésük gyakran felületes, kritikai gondolkodásuk kevésbé fejlett;
      * hajlamosak mindent az utolsó pillanatra halasztani.

Mindez szükségessé teszi olyan új oktatói attitűd és oktatási módszerek kialakítását és alkalmazását, amelyekkel hatékonyabban lehet válaszolni a „Z” generáció sajátosságaira. Terjednek a kooperatív, probléma-, illetve projektmunka alapú tanítási metódusok, az olyan oktatási módszerek, amelyek támaszkodnak a hálózati kommunikáció és együttműködés lehetőségeire, a digitális tartalmakra (a videóktól az online felmérésekig), s beépítik az új, digitális eszközöket (az okostelefonoktól az interaktív táblákon át az e-learning és blended learning keretrendszerekig) a tanulási folyamat egészébe.

A pályázat értékelése szempontjából előnyt jelent, ha tekintetbe veszi a „Z” generációhoz tartozó hallgatók sajátosságait, s választ kínál az ezekből fakadó kihívásokra.

A „Z” generációról, tanulási szokásairól és oktatási módszereiről hasznos összefoglalók, illetve adalékok (s a fenti leíráshoz is forrásként szolgáltak):

Duga Zsófia: Tudománykommunikáció a Z generációnak. Tudomány és a fiatalok kapcsolata. Pécs, 2013. (<http://www.zgeneracio.hu/getDocument/331>)

Dobó István – Perjés István – Temesi József (szerk.): „Korszerű felsőoktatási pedagógiai módszerek, törekvések”. Konferencia előadások. NFKK Füzetek 5. BCE, 2010. (<http://unipub.lib.uni-corvinus.hu/1231/1/NFKK_5_vegleges.pdf>)

1. Több más fogalom-meghatározással együtt olvashatók ebben az anyagban: <https://btk.ppke.hu/db/06/E1/m000016E1.doc>. [↑](#footnote-ref-1)